ใบโพธิ์เลิกเน้นไฮโซลงกินดอกตลาดล่าง
ไทยพาณิชย์ปรับกลยุทธ์บัตรเครดิตสินเชื่อบุคคล หันรุกลูกค้าตลาดล่างเพิ่มรายได้ดอกเบี้ย
19 ส.ค. 2554

ไทยพาณิชย์ปรับกลยุทธ์บัตรเครดิตสินเชื่อบุคคล หันรุกลูกค้าตลาดล่างเพิ่มรายได้ดอกเบี้ย 
น.ส.อารยา ภู่พานิช ผู้ช่วยผู้จัดการใหญ่อาวุโส สายธุรกิจบัตรเครดิตและสินเชื่อบุคล ธนาคารไทยพาณิชย์ กล่าวว่า ธนาคารจะหันมาเริ่มทำการตลาดในกลุ่มลูกค้าบัตรเครดิตระดับล่างที่มีฐานเงินเดือนระหว่าง 1.5–3 หมื่นบาท เพื่อขยายฐานลูกค้าที่ใช้บัตรเครดิตแบบผ่อนชำระ เนื่องจากปัจจุบันลูกค้าของธนาคารกว่า 70% มีเงินเดือนตั้งแต่ 35 หมื่นบาท จะชำระเต็มวงเงิน ทำให้ธนาคารมีรายได้ดอกเบี้ยไม่มากนัก
ด้านธุรกิจสินเชื่อบุคคลก็จะมีการปรับกลยุทธ์ใหม่ โดยธนาคารจะลงไปเล่นในตลาดล่างเพื่อขยายฐานลูกค้าและสินเชื่อเช่นกัน ด้วยการปรับลดเกณฑ์การพิจารณาฐานเงินเดือนของลูกค้าจาก 1.2 หมื่นบาท ลงมาอยู่แค่ 1 หมื่นบาท และเพิ่มเพดานวงเงินกู้เพิ่มขึ้นเป็น 5 เท่าของเงินเดือน จากเดิมที่จำกัดไว้แค่ 2.5 เท่าของเงินเดือน จึงคาดว่าสินเชื่อบุคคลในปีนี้จะเติบโตไม่ต่ำกว่า 60% หรือมียอดสินเชื่อคงค้าง 2.2 หมื่นล้านบาท
“เราตั้งเป้าจะขึ้นเป็นเบอร์ 1 ในธุรกิจนี้ให้ได้ภายใน 3 ปี จึงต้องผ่อนเกณฑ์ต่างๆ ลงมา โดยในอนาคตจะเพิ่มยอดสินเชื่อให้ได้เดือนละ 2,000 ล้านบาท ซึ่งจะมาจากการขายผ่านสาขาและช่องทางขายผ่านโทรศัพท์ แม้ว่าการลงไปเล่นในตลาดล่างอาจส่งผลต่อหนี้เสีย แต่จะพยายามควบคุมไว้ให้ไม่เกิน 1.5%” น.ส.อารยา กล่าว
ปัจจุบันสินเชื่อบุคคลบริษัท อิออน ธนสินทรัพย์ (ไทยแลนด์) เป็นผู้นำตลาด มีสินเชื่อรวม 3.2 หมื่นล้านบาท